Bose simbole wat jou geestelik kan beïnvloed - www.bybelkennis.co.za
Bose simbole wat jou geestelik kan beïnvloed – Kobus Kok
Ek wil nou baie seker maak. My dogter was op n kamp waar hulle opleiding ontvang mbt musiek in die moderne wêreld. Daar is verskillende popgroepe en selfs Afrikaanse alternatiewe " rock bands" waar woorde en tekens in hulle musiek en video's voorkom wat satanistiese oorsprong het. 'n Rukkie gelede was daar n e-pos oor die Monster energie drankie wat sportmense gebruik. Die M is blykbaar Hebreeuse syfers vir 666. Ek het op die Internet gaan gaan soek vir webwerwe oor die onderwerp. Daar is nogal heelwat inligting oor musiek met versteekte boodskappe en selfs kos en koeldrankadvertensies waar daar versteekte boodskappe in hul logos versteek is. Hoe maak mens in n wêreld vervuil van goed wat jy nie eers weet dat die duiwel dit gebruik om jou in te trek of om jou te verswak nie. Hoe maak mens dit duidelik aan jou kinders? Moet hulle nou onmiddellik gaan en alle musiek van hulle selfone of rekenaars afhaal of skrap? Kan dit 'n invloed hê op jou gees of bindinge plaas op jou lewe sonder dat mens dit eers besef? Kan dit bindinge bring soos vrees, angstigheid, terneergedruktheid , lae selfbeheersing of die vrug van die Gees in jou lewe aanval?
Wees versigtig om inhoud te "vul" in simbole
Mens moet versigtig wees om nie vasgevang te word in die soeke en interpretasie van allerlei simbole nie. Ek het nou die dag gehoor hoe iemand daarop wys dat Apple rekenaars, ipads en iphones eintlik duiwelse simbole dra. Die rede wat aangevoer word, is dat die appel van Apple Computer 'n half geknaagde appel verteenwoordig en dit verwys na Genesis waar die slang vir Eva verlei het om die appel te eet en net soveel soos God te wees. Net so verlei Apple Computers mens om te vergeet dat God alles is en dat diegene wat Apple rekenaars gebruik elke dag verlei word. Die probleem is egter dat iemand op 'n dag die halfgeknaagde appel raakgesien het en dat hulle die simboliese betekenis daarvan met "verskuilde" inhoud gevul het. Dit is baie problematies omdat verbande getrek word en inhoud ingevul word in die simbool wat nie noodwendig getrek moes word nie. Dit is altyd die probleem met simboliese interpretasie – simbole in hulle aard skep die ruimte waarbinne betekenis "ingevul" moet word. Enige ou kan amper enige betekenis daarin vul. Net so het iemand anders eendag die Apple Rekenaar so gekyk en gesê die halfgeknaagde appel staan vir "An apple a day keeps the doctor away", so Apple Rekenaars probeer iets van heelheid deur die appel simboliseer. Dit wys jou net dat mens amper enige inhoud in 'n simbool kan vul. Mense wat geestelik paranoïes is, sal agter elke liewe ding iets geestelik boos en sleg sien. Daarteen moet ons waak.
Christene deel aan God se oorwinningskrag
Ons moet sommer van die begin af vir mekaar se dat ware Christene weet dat geen magte en kragte enige effek op hulle kan hê nie. In Kolossense lees ons van die vroegste Christene wat ook gedink het dat hulle allerlei goed moes doen om die magte van die kosmos (stoigeia toe kosmoe) goed te stem. Hulle was naamlik bang dat die magte van die kosmos negatiewe dinge met hulle kan aanvang. Paulus stel dit in Kolossense 1:15-20 duidelik dat Christus die beeld van die onsienlike God is, en dat hy die eersgeborene van die ganse skepping is. Alles het deur hom tot stand gekom en is in hom en vir hom geskep – die sienlike en die onsienlike. Deur sy kruisdood en opstanding het God deur Christus geïllustreer dat hy baie sterker is as enige mag of krag. Selfs die sterkste mag, die dood, moes voor die opstandingskrag swyg. Christus het die bose magte in die triomftog van God meegesleur (vgl. Kol 2:15). Christene hoef nie bang te wees vir die magte van die kosmos nie, en hoef ook nie koorsagtig op die uitkyk te wees vir bose simbole nie. Dit het geen mag oor 'n Christen nie. Leer jou kinders om vanuit hulle identiteit as kinders van die God van oorwinning te leef.
Christene maak regte keuses
Christene is mense wat vanuit 'n herskepte verhouding met God leef, wat hulle identiteit in God verstaan en graag keuses maak wat in lyn is met hulle identiteit. Sommige vorms van musiek is duidelik nie musiek wat mens se verhouding met God versterk nie. Net so is sekere gesprekke en vriendskappe met mense ook nie altyd opbouend vir mens se geloof nie. Die geheim is om jou te omring met geestelik opbouende dinge. Indien jy voel dat sekere musiek jou negatief beïnvloed, bly eerder daarvan weg.